ICHI บวกแรง 5.78% ลุ้น Q4/60 พลิกกำไรรับกำลังซื้อฟื้นตัว-ตลาดส่งออกสดใส
ICHI บวกแรง 5.78% ลุ้น Q4/60 พลิกกำไรรับกำลังซื้อฟื้นตัว-ตลาดส่งออกสดใส ล่าสุด ณ เวลา 11.39 น. ราคาอยู่ที่ 9.15 บาท บวก 0.50 บาท หรือ 5.78% สูงสุดที่ 9.30 บาท ต่ำสุดที่ 8.65 บาท มูลค่าซื้อขายที่ 132.70 ล้านบาท
20 พ.ย. 2560

ผู้สื่อข่าวรายงานว่า ราคาหุ้นบริษัท อิชิตัน กรุ๊ปจำกัด (มหาชน) หรือ ICHI ณ เวลา 11.39 น. ราคาอยู่ที่ 9.15 บาท บวก 0.50 บาท หรือ 5.78% สูงสุดที่ 9.30 บาท ต่ำสุดที่ 8.65 บาท มูลค่าซื้อขายที่ 132.70 ล้านบาท ขณะที่ดัชนีตลาดหุ้นไทยโดยรวมบวก 0.26%

ด้านนักวิเคราะห์ บล.เออีซี ระบุในบทวิเคราะห์ว่า แนะนำ “ซื้อหุ้น ICHI ในราคาเป้าหมายที่ 9.60 บาทต่อหุ้น โดยถึงแม้ช่วงไตรมาส 3/60 ICHI ต้องเผชิญแรงกดดันจากค่าใช้จ่ายจัดทำโปรโมชั่น และยังต้องรับรู้ส่วนแบ่งขาดทุนจากเงินลงทุนในบริษัทร่วมค้ามากกว่าช่วงไตรมาส 3/59 เพราะค่าใช้จ่ายทางการตลาดในประเทศอินโดนีเซียเพิ่มขึ้น
แต่อย่างไรก็ตาม ปัจจัยลบดังกล่าวถูกชดเชยทั้งหมดด้วยปัจจัยบวก เช่น รายได้จากการขายเติบโต 31% จากปีก่อน หลังยอดขายเครื่องดื่มที่ส่งออกไปยังต่างประเทศยังสดใส โดยเฉพาะตลาด CLMV
อีกทั้งอัตรากำไรขั้นต้นที่เพิ่มเป็น 23.9% จากช่วงไตรมาส 3/59 ที่ 19.6% เนื่องจากช่วงไตรมาส 3/60 มีปริมาณขายเพิ่มขึ้นหนุนให้เกิดการประหยัดต่อขนาดและยังไม่ต้องเผชิญสงครามราคาดังเช่นที่เกิดขึ้นในช่วงไตรมาส 3/59 จึงหนุนให้ช่วงไตรมาส 3/60 ICHI มีกำไรสุทธิ 69.2 ล้านบาท เติบโต 117.0% จากปีก่อน และมีอัตรากำไรสุทธิเพิ่มเป็น 4.8% จากช่วงไตรมาส 3/59 ที่ 2.9%
นอกจากนี้งวด 9 เดือนปี 60 บริษัทมีกำไรสุทธิคิดเป็น 82.1% ของประมาณการกำไรทั้งปี โดยคาดช่วงไตรมาส 4/60 จะพลิกมีกำไรสุทธิ 48.4 ล้านบาท จากช่วงเดียวกันของปีก่อนที่มีผลขาดทุนสุทธิ 55.3 ล้านบาท หลังปัจจุบันกำลังซื้อในประเทศดีขึ้น รวมถึงโมเมนตัมตลาดส่งออกยังคงโตสดใสหนุนให้คงคาดปีนี้ ICHI จะมีกำไรสุทธิ 270 ล้านบาท หดตัวเพียง 26.6% เทียบกับช่วงเดียวกันปีก่อน
และจะพลิกกลับมาโต 66.8% จากช่วงเดียวกันของปีก่อนในปี 61 จากการเก็บเกี่ยวความสำเร็จสินค้าใหม่ในปีหน้า หลังปีนี้บริษัทได้เพิ่มสินค้าใหม่ อาทิ เครื่องดื่มบำรุงกำลัง T247 และเยลลี่รสผลไม้ Bireley Fruit to Go